ΓΡΑΠΤΗ ΕΡΩΤΗΣΗ E-0146/02

υποβολή: Sebastiano Musumeci (UEN) προς την Επιτροπή

(1 Φεβρουαρίου 2002)

Θέμα: Συγκρότηση μιας Ευρωπαϊκής Υπηρεσίας πολιτικής προστασίας

Λαμβάνονταςπόψη ότι στην Ευρώπη, η πολιτική προστασία όσον αφορά τις φυσικές καταστροφές εμπίπτει στις αρμοδιότητες των κρατών μελών, σε ορισμένα εκ των οποίων σημειώνονται ανησυχητικές καθυστερήσεις και αναισθησία.

μπορεί η Επιτροπή να γνωστοποιήσει:

1. θεωρεί ότι πρέπει να συγκροτηθεί μία Ευρωπαϊκή Υπηρεσία πολιτικής προστασίας, αρμόδια για την πρόβλεψη του κινδύνου και το χειρισμό της κατάστασης έκτακτης ανάγκης, περιλαμβανομένων των εθελοντών·

2. ποιές πρωτοβουλίες προτίθεται ούτως ή άλλως να προωθήσει προκειμένου να καταστούν ομοιογενείς, εντός της Ένωσης, οι διάφορες νομοθεσίες των κρατών μελών περί πολιτικής προστασίας·

3. διακρίνει την ανάγκη να καθιερωθεί στον προϋπολογισμό η δέουσα χρηματοδοτική προικοδότηση — βάσει της θετικής εμπειρίας της Federal Emergency Management Agency των ΗΠΑ — που θα προορίζεται όχι μόνο για την αποκατάσταση των ζημιών από τις φυσικές καταστροφές, αλλά και για τη χρηματοδότηση προπάντων των παρεμβάσεων προκειμένου να εξαλειφθούν ή να μειωθούν εκ των προτέρων — όπου τούτο είναι δυνατόν — οι αιτίες των καταστροφών.

Απάντηση της κας Wallstrm εξ ονόματος της Επιτροπής

(12 Μαρτίου 2002)

Ανεξαρτήτως από την ενδεχόμενη ίδρυση Ευρωπαϊκής Υπηρεσίας για την Πολιτική Προστασία, η Επιτροπή εφιστά την προσοχή του Αξιότιμου Μέλους στην απόφαση 1999/847/ΕΚ του Συμβουλίου, της 9ης Δεκεμβρίου 1999, σχετικά με τη θέσπιση κοινοτικού προγράμματος δράσης στον τομέα της πολιτικής άμυνας(1). Στο πρόγραμμα αυτό αναφέρεται, μεταξύ άλλων, ότι οι δράσεις που αποβλέπουν στην πρόληψη των κινδύνων και των ζημιών καθώς και στην παροχή πληροφόρησης και την προετοιμασία των αρμοδίων και των εμπλεκομένων στην πολιτική άμυνα (προστασία) στα κράτη μέλη έχουν μεγάλη σημασία και αυξάνουν τον βαθμό ετοιμότητας για την αντιμετώπιση ατυχημάτων.

Όσον αφορά την ομοιογένεια της σχετικής κοινοτικής νομοθεσίας στην Ευρώπη, η Επιτροπή επισημαίνει στο Αξιότιμο Μέλος ότι, σύμφωνα με την αρχή της επικουρικότητας, η συνεργασία σε κοινοτικό επίπεδο στηρίζει και συμπληρώνει τις εθνικές πολιτικές στον τομέα της πολιτικής προστασίας, ώστε να τις καταστήσει αποτελεσματικότερες. Η συγκέντρωση της πείρας και η αμοιβαία συνδρομή θα συμβάλουν ώστε να περιοριστούν οι απώλειες ανθρώπινων ζωών, οι σωματικές βλάβες και οιλικές, οικονομικές και περιβαλλοντικές ζημίες σε όλη την Κοινότητα, καθιστώντας πλέον αυτούς τους στόχους της κοινωνικής συνοχής και της αλληλεγγύης. Ωστόσο, από το ανωτέρω αναφερόμενο πρόγραμμα εξαιρείται κάθε μέτρο που αποσκοπεί στην εναρμόνιση των νομοθετικών και κανονιστικών διατάξεων των κρατών μελών ή την οργάνωση της εθνικής ετοιμότητας των κρατών μελών.

Πέραν από την εφαρμογή και την ανάπτυξη της απόφασης που προαναφέρεται, η Επιτροπή ενημερώνει το Αξιότιμο Μέλος ότι στο πρόγραμμα εργασίας για το 2002 έχουν προβλεφθεί διαβουλεύσεις σχετικά με ολοκληρωμένη στρατηγική στο θέμα της πρόληψης, προπαρασκευής και αντιμετώπισης φυσικών και άλλων κινδύνων.

Κατά την περίοδο προγραμματισμού 2000-2006, τα Διαρθρωτικά Ταμεία κατέστησαν δυνατή τη χρηματοδότηση δράσεων πρόληψης για τις περιπτώσεις των φυσικών ή τεχνολογικών καταστροφών, είτε στο πλαίσιο των περιφερειακών προγραμμάτων είτε στο πλαίσιο της διασυνοριακής και διεθνούς συνεργασίας. Έτσι, σε ορισμένα περιφερειακά προγράμματα έχουν συμπεριληφθεί μέτρα πρόληψης κατά των φυσικών κινδύνων (ενίσχυση των ποτάμιων αναχωμάτων· εξοπλισμός των κέντρων δασοπυρόσβεσης· έργα κατά της διάβρωσης, κ.λπ.). Στο θέμα της διασυνοριακής και διεθνούς συνεργασίας, έχουν επίσης προβλεφθεί δράσεις πρόληψης, συγκεκριμένα όσον αφορά την κινητοποίηση σε περιπτώσεις πλημμυρών ή τεχνολογικών καταστροφών· την ίδρυση πολυεθνικών κέντρων δασοπυρόσβεσης· τη συνεργασία στον τομέα της ασφάλειας των ορεινών ζωνών με μεγάλο αριθμό επισκεπτών, κ.λπ.

Υπό τα Διαρθρωτικά Ταμεία είναι επίσης δυνατή η συγχρηματοδότηση έργων αποκατάστασης μετά από φυσικές ή τεχνολογικές καταστροφές (εκτός της επανακατασκευής κατοικιών), στο πλαίσιο των περιφερειακών προγραμμάτων και των κανονικώς επιλέξιμων περιοχών.

(1) ΕΕ L 327 της 21.12.1999.